ธปท.ดิ้นรับมือทุนไหลเข้า
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — เงินทุนนอกดาหน้าไหลเข้า ธปท.ศึกษาการบริหารความเสี่ยงคุมบาทแข็ง
นางสุชาดา กิระกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) เปิดเผยว่า เงินทุนต่างประเทศยังไหลเข้าไทยอย่างต่อเนื่องทุกเดือนเช่นเดียวกับภูมิภาค
“เงินที่เข้ามาตอนนี้ยังน้อยกว่าช่วงที่แล้ว โดยเริ่มไหลเข้ามาทางตลาดหุ้นและตลาดพันธบัตร เห็นได้จากหุ้นในช่วง 56 วันมานี้ซื้อขายสุทธิเป็นบวก” นางสุชาดา กล่าว
นางสุชาดา กล่าวว่า ค่าเงินบาทในขณะนี้ไม่ได้แข็งค่ามากนัก ยังมีเสถียรภาพ หลายประเทศมีค่าเงินแข็งค่าขึ้นมากกว่าเงินบาท และยังไม่พบการเก็งกำไร 
นางสุชาดา กล่าวว่า ขณะนี้ ธปท.ก็ได้ศึกษารูปแบบการป้องกันความเสี่ยงล่วงหน้าอัตราแลกเปลี่ยนใหม่ๆ เพื่อช่วยเหลือผู้ประกอบการรายย่อยให้มีทางเลือกในการดูแลความผันผวน ความเสี่ยงอัตราแลกเปลี่ยนได้มากขึ้น โดยกำลังศึกษารูปแบบของตลาดในประเทศอินเดียที่เปิดให้มีการซื้อป้องกันความเสี่ยงล่วงหน้าได้ใน 2 ตลาด คือ ตลาดนักลงทุนขนาดใหญ่ (OTC) ที่ต้องมีธุรกรรมรองรับ และตลาดฟิวเจอร์สำหรับนักลงทุนรายย่อย ซึ่งมีการสร้างเงื่อนไขปกป้องรายย่อย ไม่ให้นักลงทุนที่มีถิ่นฐานในต่างประเทศเข้าซื้อขายด้วย 
วิธีนี้สามารถลดภาระการเข้าแทรกแซงค่าเงินของธนาคารกลางได้ด้วย เพราะแนวทางนี้ช่วยลดความผันผวนผ่านการซื้อล่วงหน้าได้ 
นักค้าเงินธนาคารพาณิชย์ กล่าวว่า เงินบาทปิดตลาดแข็งค่าขึ้นมาที่ระดับ 32.16/18 บาทต่อเหรียญสหรัฐ และมีแนวโน้มปรับตัวแข็งค่าได้อีก แม้ว่า ธปท.พยายามเข้ามาชะลอการแข็งค่าแล้ว แต่เข้ามาไม่มาก ทำให้ขยับตามประเทศอื่น